簡江子之求茶
作者：晁沖之
朝代：宋

paragraphs: 政和密雲不作團，小夸寸許蒼龍蟠。
金花絳囊如截玉，綠面仿彿松溪寒。
人間此品那可得，三年聞有終未識。
老夫於此百不忙，飽食但苦夏日長。
北窗無風睡不解，齒頰苦澀思清凉。
故人新除協律郎，交游多在白玉堂，揀牙鬭夸皆飲嘗。
幸爲傳聲李太府，煩渠折簡買頭綱。